Πόπλιος Κλαύδιος Πούλχερ (γιος του Κλόδιου)

Ο Πόπλιος Κλαύδιος Πούλχερ, λατινικά: Publius Claudius Pulcher (π. 60-59 π.Χ.  – μετά το 31 π.Χ., πιθανώς γεννημένος Πόπλιος Κλόδιος Πούλχερ) ήταν γιος του Πόπλιου Κλόδιου Πούλχερ και της συζύγου του Φουλβίας. Ήταν για λίγο κουνιάδος του Οκταβιανού (του μελλοντικού Αυτοκράτορα Αυγούστου), μέσω του γάμου τού Οκταβιανού με την αδελφή του Κλοδία Πούλχρα.

 Βιογραφία 

 Πρώιμη ζωή 
Ο Πόπλιος Κ. Π., ο οποίος ήταν γιος του Πόπλιου Κλόδιου Πούλχερ και της Φουλβίας, είχε μία αμφιθαλή αδελφή Κλοδία Πούλχρα και τρεις ετεροθαλείς αδελφούς, Γάιο Σκριβώνιο Κουρίωνα, Mάρκο Αντώνιο Άντυλλο και Ίουλλο Αντώνιο από τους μετέπειτα γάμους τής μητέρας του με τον Γάιο Σκριβώνιο Κουρίωνα (τον παντρεύτηκε το 52 π.Χ.) και τον Μάρκο Αντώνιο (τον παντρεύτηκε το 2 π.Χ.). Ο πατέρας του Κλόδιος μπορεί να ήταν νυμφευμένος με μία γυναίκα που ονομαζόταν Πιναρία Νάττα πριν από τη Φουλβία, αλλά δεν υπάρχουν γνωστά παιδιά από αυτόν τον πιθανό γάμο. 

Δεν είναι γνωστό πότε ακριβώς γεννήθηκε, αλλά εξακολουθούσε να αναφέρεται ως αγόρι (puer) το 44 π.Χ., έτσι πιθανότατα γεννήθηκε όχι νωρίτερα από το 60 π.Χ. 

Το 59 ο πατέρας του Πόπλιος (που γεννήθηκε ως πατρίκιος) υιοθετήθηκε από έναν άνδρα της πληβείας τάξης, που ονομαζόταν Πόπλιος Φοντέιος και άλλαξε την ορθογραφία του ονόματος του από Π. Κλαύδιος Π. σε Π. Κλόδιος Π.  Εάν ο Πόπλιος γεννήθηκε μετά από αυτό, θα μπορούσε να είχε γεννηθεί με το όνομα «Κλόδιος», αν και είναι γνωστό ότι επανήλθε στην πατρική ορθογραφία κάποια στιγμή μετά το τέλος τού πατέρα του. 

Το 52 π.Χ., όταν ο πατέρας του σκοτώθηκε από τον Tίτο Άννιο Μίλωνα και τους οπαδούς του, υπήρχαν κατηγορίες ότι ο Mίλων είχε επίσης βάλει έναν σκλάβο να απαγάγει το αγόρι από τη βίλα τού πατέρα του στην Άλμπα, και να το φέρει να δει το σώμα τού πατέρα του, και να τού ζητήσει να τους επιτρέψει να κόψουν το σώμα τού Κλόδιου.  Στην κηδεία τού πατέρα του δεν θεωρήθηκε αρκετά μεγάλος για να εκφωνήσει επικήδειο λόγο.   Περίπου αυτή την εποχή απεκαλείτο ως μικρό παιδί (parvulus) .  

Ο Πόπλιος φαίνεται να ανατράφηκε από τον τελευταίο σύζυγο της μητέρας του, τον Μάρκο Αντώνιο. Ως νεαρός πιθανότατα ζήτησε από τον Aντώνιο να ανακαλέσει τον εξόριστο Σέξτο Κλοέλιο (μερικές φορές αποκαλούμενος "Σέξτος Κλόδιος") ως χάρη. Ο Σέξτος ήταν μεγάλος υποστηρικτής τού πατέρα του.  Η μικρότερη αδελφή του Κλαυδία παντρεύτηκε τον Οκταβιανό γύρω στο 43-41 π.Χ., αλλά όταν οι σχέσεις μεταξύ του Οκταβιανού και της πεθεράς του Φουλβίας διαλύθηκαν περίπου ένα χρόνο αργότερα, ο γάμος διακόπηκε. Η Φουλβία απεβίωσε από ασθένεια το 40 π.Χ. στην Ελλάδα, όταν ταξίδεψε με τα παιδιά της, μετά από μάχες με τις δυνάμεις του Οκταβιανού.

 Σταδιοδρομία 
Ο Βαλέριος Μάξιμος θεώρησε τον Πόπλιο ως μία ληθαργική οντότητα, που ανήλθε στην πραιτορία μόνο μετά το 31 π.Χ. υπό τη Δεύτερη Τριανδρία, και απεβίωσε νέος εν μέσω σκανδάλων πολυτελούς υπερβολής και μίας εμμονικής προσκόλλησης σε μία κοινή πόρνη.  Εκτός από το πραιτορικό του αξίωμα, ήταν επίσης ταμίας (quaestor) και μέλος του ιερατικού συλλόγου των οιωνοσκόπων.  Είναι πιθανό ότι επέζησε από τη ναυμαχία του Aκτίου και πήγε στο πλευρό του Oκταβιανού, μετά την ήττα του θετού πατέρα του Mάρκου Αντώνιου, κάνοντας αργότερα μία περαιτέρω σταδιοδρομία υπό τον Αυτοκράτορα. 

Μία επιγραφή ιδιοκτησίας σε ένα ακριβό αιγυπτιακό αλαβάστρινο αγγείο, που κάποτε ανήκε σε αυτόν, έχει διασωθεί, για να πιστοποιεί τη σύντομη επίσημη σταδιοδρομία του, και περιλαμβάνει μία ασυνήθιστη τριπλή καταγωγή, που επιβεβαιώνει τη γραπτή απόδειξη ότι η καταγωγή του ίδιου του Κλόδιου ήταν:  Αππίου (υπάτου το 79 π.Χ.) υιός, Αππίου (υπάτου το 143 π.Χ.) εγγονός, Αππίου δισεγγονός (Appius filius, Appius neptis, Appius proneptis: Ap. f., Ap. n., Ap. pron.).

 Οικογένεια 
Φαίνεται ότι είχε τουλάχιστον έναν γιο, που πιθανότατα ονομαζόταν Άππιος. Ο Κλαύδιος Πούλχερ που ήταν ένας των τριών ανδρών του νομισματοκοπείου (triumvir monetalis) το 11 π.Χ. μπορεί να ήταν αυτός ο γιος.  Ο γιος αυτός μάλλον να γεννήθηκε κάποια στιγμή στη δεκαετία του 20 π.Χ. 

Υπήρξε επίσης κάποια εικασία μεταξύ ιστορικών (όπως ο Τζώρτζ Πάτρικ Γκούλντ ) ότι μπορεί να ήταν ο πατέρας της Κλαυδίας Πούλχρας, που ήταν κόρη της Κλαυδίας Μαρκέλλας της Νεότερης, της ανιψιάς του Αυγούστου. Ορισμένοι ιστορικοί, (όπως ο Ρόναλντ Σάυμ) έχουν απορρίψει αυτήν την πρόταση, ενώ άλλοι (όπως η Σούζαν Τραγκιάρι) είναι ανοικτοί στο ενδεχόμενο αυτό.  Μία άλλη ερμηνεία που διατυπώθηκε, είναι ότι η Κλαυδία Πούλχρα ήταν πράγματι κόρη του Πόπλιου, αλλά από την Κλαυδία Μαρκέλλα την Πρεσβύτερη, τη μεγαλύτερη αδελφή της Κλαυδίας Μερκέλλας της Νεότερης.  Ο Γκουλντ υποστηρίζει, ότι ένας αρραβώνας μεταξύ του Πόπλιου και της Mαρκέλλας θα ταίριαζε στο πολιτικό κλίμα γύρω στο 43 π.Χ., όταν ο ίδιος ο Oκταβιανός νυμφευόταν την αδελφή του Π. Κλ. Πούλχερ, την Κλοδία Πούλχρα. Εικάζεται ότι ο μελλοντικός Αυτοκράτορας θα μπορούσε να σκέφτηκε, ότι ο αρραβώνας τής ανιψιάς του με έναν γιο ενός πληβείου ήρωα, θα είχε τα πλεονεκτήματά του, μετά την εμπειρία του με τον Ψευδο-Μάριο.  

 Πολιτιστικές απεικονίσεις 
Εμφανίζεται ως μικρό βρέφος στη Δημοκρατία από τον Ρίτσαρντ Βράκια.  Η πιθανή απαγωγή του είναι επίσης ένα σημείο πλοκής στο Ένας φόνος στην Αππία οδό του Στήβεν Σέυλορ. 

Γενεαλογία

 Δείτε επίσης 
 Κατάλογος απαγωγών

 Σημειώσεις 

 Παραπομπές 

 Πηγές 


Κατηγορία:Ρωμαίοι πολιτικοί